Salomóŋ á ngāláŋ bod bakúda məwóm zamgbál ású ébəgə mim̀bəgə ai bod bakúda məwóm mwom ású efâg mə́kɔ́g yā ńkǒl, ai bod bakúda bə́lɛ́ ai miǹtɛd mísaman a tə́lé bɔ bivɛ̂d man. 2Ńdɔ Salomóŋ á ngālóm Hiram ǹkúkúmá yǎ Tîr ḿbándá vī nâ: “Ḿból ó ngábəlan ai ésīá wama Dávid, o lómó nyē bilé bí ómǎŋ nâ á loŋ ndá dzīē nyémēn nə́ á tɔ̄bɔ̄ étēde. 3Tám yén, ma nyɔ́ māyi lóŋ Ndá á dzwé Ńtondôbə Zambá wama[4], nə́ mə́ fúbū nyé dzɔ̄, ású yə̄ nâ bə́ kad tum ótū məsan á mís móé, bə́ tə́lege nyé mə̄ngōē bə̄ḿbāŋála, bə́ vâ nyé mə́túnuŋa bádígi kíkídígi ai ngogógóle, á məmǒs mə́ sábad ai mətíé mə́ ngɔn ai məbóg mə̄nén mə́ Ńtondôbə Zambá wāān nálā á kɔ́m yā kɔ́m ésə ású Ísraɛ̂l. 4Ńdɔ̄ hḿ é Ndá māyi lóŋ yayi bɔ ánēn amú Zāmbá wāān á nə anén a lodo bəzambá bə́sə. 5Zá á bələ́ ngul yə álōŋ nyē Ndá, nyé yǎ yób tɔ yób yā yób byá sə́ kig dzǎm yəan ai nyé ? Mǎ mə̄ nə́ zá naa mə́ lóŋ nyé Ndá, ngə́ sə̌ kig hə ású yə̄ nâ otsídā bífái ó kad nyé bɛ́d ósū ? 6Ńdɔ̄ hḿ étɔ̄á dzī, lómó ma ńkə́kə́ŋ mǒd yā wáyəm esíé yā gôl, sílíba, mvɔ́d, ai bikie ai bíyé bí nə́ bīvə́lə, mim̀fɔ́l, ai nyɔ́l bulúm, a yəmə̌ fə kpəle, a yi syé fūfulu ai míńkə́kə́ŋ bəbɔ bisíé yā bə́ tɔ̄á ai ma á Yúda ai á Yērúzalɛm, ébá Dávid ésīá wama á ngālíg ma ai bɔ́. 7Lómó fə ma bilé bí ómaŋ, ai genevidié ai aləgum yǎ byásɔ́ á Libáŋ, amú mayəm anə́ bəbɔ bísíé bóe báyəm baí bīlé yā Libáŋ, bəbɔ bisíé bámā bâyi syé fūfulu ai éḿbōe, 8ású yə nâ bə́ komozan ma abuí bílé amú é Ndá māyi lóŋ yayi bɔ ánēn ai abəŋ á mís[5]. 9Mə̌ və ású bəbɔ bísíé bóe, ébá bábai bilé, məngunda mə́ ovə́ga bakúda məwóm mə́bɛ̄, məngunda mə́ fón bakúda məwóm mə́bɛ̄, ai bəfóndā bə́ wɔ̂n bakúda məwóm mə́bɛ̄, ai bəfóndā bə́ m̀bɔ́n bakúda məwóm mə́bɛ̄.” 10Ńdɔ Hiram, ǹkúkúmá yā Tîr, a ngáyalan á é kálada á ngālóm Salomóŋ nâ: “Ḿból Ǹtondôbə ǎ diŋ ayɔŋ díé ású tē ńdɔ a ngátə́le wa ǹkúkúmá wābán.” 11Hiram a dzɔ́ fə̄ nâ: “Ǹtótōmaamaa á bɔ̄ɔ̄g ai Ǹtondôbə Zambá Ísraɛ̂l, yǎ á ngākom yób ai sí, nyé yǎ á ngāvə́ ńkūkúmá Dávid m̀fəfə́g mɔ́n, á bələ́ fəg ai ǹyəmán, nyé yǎ ā yi lóŋ Ndá ású Ńtondôbə, ai ndá ǹkúkúmá ású díé nyémēn. 12Ńdɔ̄ hḿ mālóm wa ǹkə́kə́ŋ mod, ó bə̄lə́ fə fəg, Hiram Abi,